Kun paljon antaa

Kun paljon antaa on suomalaisen iskelmä/pop-laulaja Kristian ”Kisu” Jernströmin toinen, joulukuussa 1973 julkaistu studioalbumi. Albumi sisältää vain käännöskappaleita eikä sillä ole yhtään suomalaista sävellystä. 
Levyn tunnetuin kappale on avausraita ”Uneen aika vaipuu”, joka julkaistiin myös singlenä. Kappaleesta tuli suuri menestys ja on edelleen Kisun tunnetuimpia kappaleita. Se oli myös yksi vuoden 1974 suurimmista hiteistä. Myös levyn nimikappale ”Kun paljon antaa” on tunnettu ja kerännyt yli 500 000 kuuntelua Spotify-suoratoistopalvelussa.
EMI julkaisi albumin vinyylilevynä ja C-kasettina. Albumi menestyi hyvin ja ylsi parhaimmillaan albumilistan viidenneksi. Levy pysyi Top 20 -albumilistalla tammikuusta 1974 saman vuoden toukokuuhun. Albumi toi Kisulle uransa ensimmäisen ja ainoan kultalevynsä, kun kultalevyraja ylittyi vuonna 1975. Levyä on myyty noin 25 000 kappaletta.
Kappalemateriaali.
Albumin avausraita ”Uneen aika vaipuu” on käännös espanjalaisen pop-yhtye Santabárbaran kappaleesta ”Charly”. Kappaleen suomenkielisen sanoituksen on kirjoittanut Chrisse Johansson. Teksti on kirjoitettu auto-onnettomuudessa vain 23-vuotiaana kuolleen laulaja Sammy Babitzinin muistolle, joka oli Johanssonin nuoruuden ystävä. Kappaleen ovat levyttäneet myös muun muassa Fredi, Juhani Aaltonen, Jukka Kuoppamäki ja Juhani Markola. Seuraavana kuultava ”Niin moni sydän” tuli tunnetuksi alun perin kreikkalaislaulaja Demis Roussosin esittämänä nimellä ”My Reason”. Myös Juhani Markola levytti kappaleen samana vuonna julkaistulle esikoisalbumilleen "Sana vain". Ruotsalaispianisti Johnny Blomqvistin säveltämä ja sovittama sekä Chrisse Johanssonin suomentama ”Eeva” julkaistiin ”Uneen aika vaipuu” -singlen B-puolella. ”Yötä päivää” on käännös italialaislaulaja Nadan kappaleesta ”Cuore stanco”. ”Mahtava mies” puolestaan on käännös brittiläisen progressiivista rockia soittaneen Procol Harum -yhtyeen kappaleesta ”Conquistador”. Kappale julkaistiin yhtyeen esikoisalbumilla vuonna 1967. A-puolen päättää espanjalaisen Manuel Alejandron säveltämä ”Kun paljon antaa”, jonka laulaja Jeanette esitti alun perin nimellä ”Soy rebelde” vuonna 1971. Kappaleen ovat sittemmin levyttäneet myös muun muassa Erkki Junkkarinen, Rainer Friman, Merja Rantamäki, Joel Hallikainen sekä Eino Grön, jonka levytysversiossa on käytetty samaa taustaa kuin Kisun versiossa.
B-puolen avaa Kari Tuomisaaren suomentama ”Viikonloppu”, joka on käännös espanjalaisyhtye Los Diablosin kappaleesta ”Fin de semana” vuodelta 1971. Iskelmätrio Seidat levyttivät kappaleen Olli Heikkilän sovittamana jo vuonna 1972. ”Jotain kummallista” -kappaleen esitti alun perin ranskalaislaulaja Michel Delpechin kappaleesta ”Fan de toi” vuodelta 1972. ”Tulen jäädäkseni” on käännös yhdysvaltalaislaulaja Andy Williamsin kappaleesta ”Home Lovin’ You” vuodelta 1970. Myös Kari Tapio levytti kappaleesta oman versionsa "Maailmalla soi 1" -kokoelmalle vuonna 1975. Yhdysvaltalaista alkuperää on myös kappale ”Jotain en saa enää”, jonka alkuperäisesittäjänä muistetaan Carole King. King levytti kappaleen nimellä ”It’s Too Late” albumilleen "Tapestry" vuonna 1971. Pirjo Laitila levytti Chrisse Johanssonin suomentamana kappaleen myös "Maailmalla soi 1" -kokoelmalle. Toiseksi viimeinen kappale ”Parin vuoden tauot” on brittiläistä alkuperää ja muistetaan Vanity Fare -yhtyeen esittämänä nimellä ”Carolina’s Coming Home” vuonna 1970. Albumin päättää belgialaisen Santa Fe -yhtyeen kappale ”Annabella R.S.V.P.” vuodelta 1972, jonka Chrisse Johansson suomensi nimellä ”Nappi silmään”.